text:  Pokiaľ by sa mi niekto pred zhliadnutím The Hateful Eight snažil nahovoriť, že ma Tarantinov návrat ku koreňom jeho tvorby bude neuveriteľne baviť, len ťažko by som mu dokázal uveriť. Na rozdiel od posledných dvoch snímok svetoznámeho režiséra mi totiž jeho staršie kúsky založené predovšetkým na nekonečných konverzáciách nikdy nesedeli a nad prehláseniami, v ktorých sa často opakovali slová ako "nezabudnuteľný, geniálny, kultový", som občas len nechápavo krútil hlavou. Príbeh ôsmych hrozných (nenávistných, odporných, závisí už od vás, ktorý preklad preferujete najviac) možno dáva prednosť komornejšej atmosfére na úkor poriadne krvavej, no do celej skladačky dokonale zapadajúcej akcie v štýle prestrelky v rezidencii z Divokého Djanga, ani to však nič nemení na svižnom plynutí deja. Dusná atmosféra sa po celý čas vznáša nad hlavami hlavných hrdinov uväznených snehovou búrkou v starom zrube, zdanlivo bezpredmetné dialógy aj za pomoci kvalitných hereckých výkonov šikovne odhaľujú charakter jednotlivých postáv a nemilosrdne posúvajú ich osudy k nevyhnutnému rozuzleniu. Do toho v správnych okamihoch zaznejú tóny Morriconeho hudby a ešte viac tak pridajú už beztak vyhrotenej situácii, v ktorej divák len napäto očakáva, odkiaľ naňho znenazdajky vyskočí prekvapivý zvrat. Ak by som bol nútený zhrnúť hodnotenie celého filmu do jednej krátkej vety, povedal by som, že ešte nikdy v živote mi tri hodiny pri sledovaní filmu neubehli tak rýchlo. (95%)
item_title: Osm hrozných
item_directors: Quentin Tarantino
item_screenwriters: Quentin Tarantino
item_cast: Samuel L. Jackson Kurt Russell Jennifer Jason Leigh Walton Goggins Demián Bichir Tim Roth Michael Madsen Bruce Dern James Parks Dana Gourrier Zoë Bell Lee Horsley Gene Jones Channing Tatum Keith Jefferson Craig Stark Belinda Owino Arnar Valur Halldórsson Quentin Tarantino